नारनौल, जागरण संवाददाता। हरियाणा के नारनौल के सबसे पिछड़े क्षेत्र नांगल चौधरी पर ईसाई मिशनरियों की टेढ़ी नजर है। भुंगारका गांव में रविवार रात हिंदू देवी-देवताओं के खिलाफ अपशब्द बोलने पर ईसाई प्रचारक को गिरफ्तार कर लिया गया है।

भुंगारका के ग्रामीणों ने बताया कि सीकर (राजस्थान) के कितरपुरा निवासी इंद्राज सिंह ईसाई मिशनरी से जुड़ा है। उसने रविवार रात्रि भुंगारका के सेवाराम धर्मशाला में ग्रामीणों को जुटाया और विभिन्न शारीरिक बीमारियों के उपचार का बहाना बनाकर ईसाई धर्म का प्रचार करने लगा। यीशू की प्रार्थना के बाद आरोपी ने कहा कि हिंदुओं के आराध्य देवता काल्पनिक व असत्य पर आधारित हैं। अधिकांश लोग श्रीकृष्ण की आराधना करते हैं, जिनका चरित्र संदिग्ध रहा है। यह सुनते ही ग्रामीण आक्रोशित हो गए और उसे घेर लिया।

गांव के नरेंद्र कुमार की शिकायत पर पहुंचे थाना प्रभारी ने आरोपी को गिरफ्तार कर केस दर्ज कर लिया। एएसआइ जगदीश जाखड़ ने बताया कि आरोपी को धर्म परिवर्तन कराने के आरोप में गिरफ्तार किया गया है। सोमवार को कोर्ट ने उसे 14 दिन की न्यायिक हिरासत में भेज दिया।

डाउनलोड करें जागरण एप और न्यूज़ जगत की सभी खबरों के साथ पायें जॉब अलर्ट, जोक्स, शायरी, रेडियो और अन्य सर्विस